- ዮሃንሳ ሳፃ
- <
- 5
- >

5
ማጻፋነ ዶርሳ
1 እት ጻጸቶ ማጻፋይ *ጻጸቶ ማጻፋ፦ ሀዋ ጉሳይ ዋራቃታን ዎይ ጋልባን ጻፈቴዳ ጻጸትያ ማጻፋ ግዲደ፥ ዳሮ ካረ ባጋና እት ዎይ ላኡ ቦላ ባጋ ጋልባን ማታፋይ አታመቴ። ካዉተꬃ ኦይድያን ኡቴዳዋ ኡሸቻ ኩሽያን ደእያዋ በኣድ፤ ሄ ጻጸቶ ማጻፋይ ላኡ ባጋናካ ጻፈት ኡቴዳ፤ ቃይ ላፑ ማታፋይ አ ቦላ አታመቴዳ። ህዝ. 2:9-10፤ ኢሳ. 29:11 2 ታን እት ዎልቃማ ኪታንቻይ ባረ ቃላ ꬎቁ ኦꬂደ፥ “ማታፋ ዶዪደ፥ ጻጸቶ ማጻፋ ብላናዉ በስያ ኡራይ ኦኔ?” ያጊደ፥ አዋይያዋ በኣድ። 3 ሳሉዋን ግድና ዎይ ሳኣን ግድና፥ ዎይ ሳኣፐ ጋርሳን †ሳኣፐ ጋርሳን፦ ሀይቄዳዋንታ ጉሳ። ግድና፥ ሄ ጻጸቶ ማጻፋ ብላናዉ ዎይ አ ግዱዋ ጼላናዉ ኦንነ በስያዌ ባዋ።
4 ጻꬃ ማጻፋ ብላናዉ ዎይ አ ግዱዋ ጼላናዉ በስያ ኡራይ ባይና ድራዉ፥ ታን ዳሮ ዬካድ። 5 ጭማቱዋፐ እቱ ታና፥ “ዬኮፓ፤ በአ፥ ይሁዳ ዛርያ ግዴዳ ጋሙ፥ ዳዊተ ዛሪ ጾኔዳ። እ ማታፋ ዶያናዉነ ጻጸቶ ማጻፋ ብላናዉ በሴ” ያጌዳ። ዶመꬃ 49:9፤ ኢሳ. 11:1፣ 10
6 ታን ካዉተꬃ ኦይድያፐ፥ ደኡዋን ደእያ ኦይዱ መታቱዋፐነ ቃይ ጭማቱዋፐ ግዱዋን፥ ሹከቴዳ ዶርሳ ማላቲደ ኤቄዳዋ በኣድ፤ አዉ ላፑ ካጨቱነ ላፑ አይፈቱ ደኢኖ። ሄዋንቱ አላምያ ኡባ ኪተቴዳ ጾሳ ላፑ አያናቱዋ። ኢሳ. 53:7፤ ዛካ. 4:10 7 ሄ ዶርሳይ ቢደ፥ ካዉተꬃ ኦይድያ ቦላ ኡቴዳዋ ኡሸቻ ኩሽያፐ ጻጸቶ ማጻፋ አኬዳ። 8 እ ሄ ጻጸቶ ማጻፋ አኬዳ ዎደ፥ ደኡዋን ደእያ ኦይዱ መታቱነ ላታማነ ኦይዱ ጭማቱ አ ስንꬃን ኩንዴድኖ። ኡንቱንቱ ሁጲያን ሁጲያን ዲꬃነ እጻናይ ኩሜዳ ዎርቃ ሚሻ ኦይቄድኖ። ሄ እጻናይ ጌሻቱ ጾሳ ዎስያዋ። ማዝ. 141:2 9 ኡንቱንቱ፥
“ጻꬃ ማጻፋ አካናዉነ፥
ማታፋ ዶያደ፥
ጼላናዉ ነዉ በሴ።
አያዉ ጎፐ፥ ኔን ሹከታዳ።
ኔን ቆሙዋ ኡባፐ፥
ዱማ ዱማ ጋድያ ቃላ ኡባፐ፥
ያራ ኡባፐነ፥ ዛርያ ኡባፐ፥
ነ ሱꬃን፥ ጾሳዉ አሳ ዎዛዳ። ማዝ. 33:3፤ 98:1፤ ኢሳ. 42:10
10 ኑ ጾሳዉ ኦꬃና ማላ፥
ኡንቱንታ ኔን፥ ካታቱዋነ፥
ቄሳቱዋ ኦꬃዳ።
ቃይ ኡንቱንቱ ሳአንካ ሞዳና”
ያጊደ ኦራꬃ ማዝሙርያ የጺኖ። ከሳ 19:6፤ ሳፃ 1:6
11 ሄዋፐ ጉይያን፥ ታን ጼላደ፥ ካዉተꬃ ኦይድያ፥ ደኡዋን ደእያ ኦይዱ መታቱዋነ ጭማቱዋ ዩይ አꬊደ ኤቄዳ ዳሮ ኪታንቻቱዋ ኮሻ ስሳድ፤ ኡንቱንቱ ሻኣንነ ሚሎንያን ፓይደቴድኖ። ዳኔላ 7:10 12 ሄ ኪታንቻቱ ባረንቱ ቃላ ꬎቁ ኦꬂደ፥
“ሹከቴዳ ዶርሳይ
ዎልቃ፥ ዱረተꬃ፥
አꬌዳ ኤራ፥
ምኖተꬃ፥
ቦንቹዋ፥ ሳባ፥
ጋላታ አካናዉ በሴ!”
ያጌድኖ።
13 ሄዋፐ ጉይያን፥ ሳኣን፥ ሳሉዋን፥ ሳኣፐ ጋርሳንነ አባ ግዱዋን ደእያ መታ ኡባይነ ቃይ ሄዋንቱን ደእያ መታ ኡባይ፥
“ካዉተꬃ ኦይድያ ቦላ፥
ኡቴዳዎነ ዶርሳዉ፥
ጋላታይ፥ ቦንቹ፥
ሳባይነ ዎልቃይ፥
መꬍ መꬍናዉ ግዶ!”
ያጊደ የጽሽን ስሳድ።
14 ደኡዋን ደእያ ኦይዱ መታቱ፥ “አመንእ” ያግና፥ ጭማቱ ጉፋኒደ ጎይኔድኖ።

- ዮሃንሳ ሳፃ
- <
- 5
- >

*5:1 ጻጸቶ ማጻፋ፦ ሀዋ ጉሳይ ዋራቃታን ዎይ ጋልባን ጻፈቴዳ ጻጸትያ ማጻፋ ግዲደ፥ ዳሮ ካረ ባጋና እት ዎይ ላኡ ቦላ ባጋ ጋልባን ማታፋይ አታመቴ።

5:1 ህዝ. 2:9-10፤ ኢሳ. 29:11

†5:3 ሳኣፐ ጋርሳን፦ ሀይቄዳዋንታ ጉሳ።

5:5 ዶመꬃ 49:9፤ ኢሳ. 11:1፣ 10

5:6 ኢሳ. 53:7፤ ዛካ. 4:10

5:8 ማዝ. 141:2

5:9 ማዝ. 33:3፤ 98:1፤ ኢሳ. 42:10

5:10 ከሳ 19:6፤ ሳፃ 1:6

5:11 ዳኔላ 7:10

© 2011 WBT