- ሮመ
- <
- 9
- >

9
ጾሳይ ካሰ ዶሬዳ እስራኤልያ አሳ
1 ታን ቱሙዋ ሃሳያይ፤ ታን ክርስቶሳሳ፤ ቃይ ዎርዶትከ። ጌሻ አያናይ ሞድያ ታ ትላ ዎዛናይ ታን ዎርዶተናዋ ታዉ ማርካቴ። 2-3 ታዉ አሹዋን ዛረ ግድያ ታናዳን አማንያዋንቶ፥ ታ ዎዛናን ዳሮ ቃረታይነ አገና ቆፋይ ደኤ። አያዉ ጎፐ፥ ታን ታ ሁጰዉ ኡንቱንቱ ድራዉ፥ ጾሳ ሸቃፐ ጋርሳና ደኣርክታሻ! ቃይ ክርስቶሳፐካ ሻከታርክታሻ! 4 ኡንቱንቱ እስራኤልያ አሳቱዋ፤ ጾሳይ ኡንቱንታ ባረ ናና ኦꬂደ፥ ባረ ቦንቹዋ ኡንቱንቱና ሻኬዳ። ኡንቱንቱና ቃላ ገሊደ፥ ህግያ ኡንቱንቶ እሜዳ። ኡንቱንቱ ጾሳዉ በስያ ኦግያን ጎይኒኖ፤ ቃይ ጾሳይ እማና ጌዳዋካ አኬድኖ። ከሳ 4:22 5 ኡንቱንቱ ዘረꬃን ካሰ አዎቱዋ ዛረ፤ ቃይ ክርስቶስካ አሹዋን ኡንቱንቱ ዛረ። እ፥ ኡባፐ ቦላ ግዲደ ሞድያ፥ መꬍናዉ ጋላተቴዳዌ ጾሳ። አመንእ።
6 ሽን ታን፥ “ጾሳይ እማና ጌዳዌ አታና” ያግከ። አያዉ ጎፐ፥ እስራኤልያ አሳ ኡባቱ ጾሳይ ዶሬዳዋንታ ግድክኖ። 7 ቃይ አብራሃመ ዘረꬃቱ ኡባቱ ጾሳ ናና ግድክኖ። ጾሳይ አብራሃሞ፥ “ነ ዘረꬃይ ይሳቃ ባጋና ጼሰታናዋ” ያጌዳ። ዶመꬃ 21:12 8 ሄዋ ጉሳይ ኡንቱንቱ ጾሳይ እማና ጌዳ ኦግያን የለቴዳ ናናይ ዛርያዳን ፓይደታና፤ ሽን አሳ ቆፋዳን የለቴዳዋንቱ ጾሳ ናና ግድክኖ ጉሳ። 9 አያዉ ጎፐ፥ ጾሳይ እማና ጊደ ሃሳዬዳዌ ሀዋ፤ “ታን ሀ ጌተቴዳዋዳን ሄ ዎደ ያና፤ ሳራካ አቱማ ናኣ የላና” ያጌዳ። ዶመꬃ 18:10
10 ሄዋ ጻላላካ ግደና፤ እርቢቃ የሌዳ ማንተ ናና አዉ እቱዋ፤ እካ ኑ አዉዋ ይሳቃ። 11-12 ሽን እት ናኣ ዶሬዳ ጾሳይ ባረ ሁጰዉ ቆፔዳዋ ግዳናዳን፥ ጾሳይ እርቢቅዉ፥ “ባይራይ ቴፋዉ አዛዘታና” ያጌዳ፤ እ ሄዋ ኡንቱንቱ የለታናፐነ ኢታባ ዎይ ሎኦባ አይነ ኦꬃናፐ ካሰና ጌዳ። ሄዋ ድራዉ፥ ጾሳ ዶሩ አ ጼሴዳዋዳንፐ አትን፥ ኡንቱንቱ ኦꬄዳዋና ግደና። ዶመꬃ 25:33 13 ጾሳ ማጻፋይ፥ “ያቆባ ሲቃድ፤ ሽን ኤሳ እጻድ” ያጌ።
14 ያትና፥ ኑን ዋጋኔ? ጾሳይ ደሽሲደ ፕርዲ? ሄዋ ግደና። 15 አያዉ ጎፐ፥ ሙሴዉ እ፥
“ታን ማራናዉ ኮይያዋንታ ማራና፤
ቃይ ቃረታናዉ ኮይያዋንቶካ ቃረታና”
ያጌዳ።ከሳ 33:19 16 ስም ጾሳይ አሳ ማርያዌ እ ማራናዉ ኮይያ ድራሳፐ አትን፥ አሳይ ኮይያ ዎይ ኦꬅያ ድራሳ ግደና።
17 አያዉ ጎፐ፥ ጾሳ ማጻፋይ ግብጼ ካትያዉ፥ “ታን ታ ዎልቃ ኔናን በሳናዉነ ታ ሱንꬃይ አላምያ ኡባን ኦደታናዉ፥ ሄዎ ታን ኔና ካዉꬃድ” ያጌ። ከሳ 9:16 18 ስም ጾሳይ ማራና ኮይያዋ ማሬ፤ ቃይ ዎዛና ጎርዳና ኮይያዋ ዎዛና ጎርዴ።
ጾሳ ሀንቁዋነ ማሮታ
19 ስም ህንተ ታና፥ “ሄዌ ቱማ ግዶፐ፥ ጾሳይ አሳ ባይዞ አያዉ ቶሺ? ጾሳይ ጌዳዋ እጻድ ጋናዌ ኦኔ?” ያጋናዉ ዳንዳዪታ።
20 ሽን ታ ላገዉ፥ ጾሳዉ ዛራናዉ ኔን ኦኔ? ኡርቃፐ መቴዳ ሚሻይ ጉየ ዛሪደ ባረና መꬌዳዋ፥ “ታና ሀዋዳን አያዉ መꬋዲ?” ጊደ ኦቻናዉ ዳንዳዪ?ኢሳ. 29:16፤ 45:9 21 ዎይ ኡርቃ መꬍያዌ ባረ መꬍያ ኡርቃ ባረ ኮይያዋዳን ኦꬃናዉነ እት ማላ ኡርቃፐ እቱዋ ቦንቾ ሚሻ ኦꬂደ፥ ቃይ እቱዋ ቶሸቴዳ ኦሱዋ ኦꬅያ ሚሻ ኦꬂደ መꬋናዉ አዉ ማት ባዌ?
22 ጾሳይ ኦꬄዳዌ ሀዋና እቱዋ። እ ባረ ሀንቁዋ በሳናዉነ ባረ ዎልቃ ኤርሳናዉ ኮዬዳ፤ እ ባረ ሀንቁዋን ፕርዳናዋንታ፥ ባይዛናዉ ጊግ ኡቴዳዋንታ፥ ዳሮ ገንጩዋን ዳንዳዬዳ። 23 ቃይ እ ማሬዳዋንቶ፥ ባረ ቦንቹዋ አካናዉ ጊግስ ዎꬄዳዋንቶ እ አይ ኬና ቦንቼትንቶነ በሳናዉ ኮዬዳ። 24 ኑን እ ጼሴዳዋንታ፤ ሽን አይሁዳ አሳ ጻላላፐ ግደናን፥ አይሁዳ ግደና አሳ ግዶፐካ ጼሴዳ።
25 ሆሰአ ማጻፋን እ ግያዌ ሀዋ፤
“ታ አሳ ግደናዋንታ፥
‘ታ አሳ’ ጋደ ጼሳና።
ታን ሲቃቤና ዛርያካ፥
‘ታ ሲቃቶ’ ጋደ ጼሳና። ሆሰ 2:23
26 ‘ህንተንቱ ታ አሳ ግድክታ’ ግያዋ፥
ኡንቱንቱ ስሴዳ ሄ ሳኣን፥
ኡንቱንቱ፥ ‘ደኡዋ ጾሳ ናና’ ጌተቲደ ጼሰታናዋንታ”
ያጌ።ሆሰ 1:10 27 እስያስ እስራኤልያ አሳባ ያጊደ ሃሳዬዳ፤
“እስራኤልያ አሳይ አባ ማታን
ደእያ ሻፍያ ኬና ግዶፐካ፥
ኡንቱንቱፐ አማሬዳዋንቱ ጻላላይ አታና። ኢሳ. 10:22-23
28 አያዉ ጎፐ፥
ጎዳይ ሳኣ ቦላን ደእያ አሳ ኡባ ቦላ፥
ኤለካ ፕርዳና”
ያጌዳ። 29 እስያስ ካሰቲደ፥
“ኡባፐ ዎልቃማ ጎዳይ፥
ኑዉ አማሬዳ ዘረꬃ አሸነንቶ፥
ኑን፥ ሶዶማ ካታማዳንነ፥
ጋሞራ ካታማዳን ሀኔዶሽን”
ያግ ሃሳዬዳ። ኢሳ. 1:9
30 ያትና፥ ኑን ዋጋኔ? ጽሎተꬃ ኮይቤና አይሁዳ ግደና አሳይ አማኑዋን ጽሌዳ፤ 31 ሽን እስራኤልያ አሳይ ባረንታ ጽልስያ ህግያ ኮዬዳዋንቱ ሄ ህግያ ደምበይክኖ። 32-33 አያዉ ደምበይክኖ? ኡንቱንቱ ኦሱዋናፐ አትን፥ አማኑዋን ጽሎተꬃ ኮይቤና ድራሳ። ኡንቱንቱ ጾሳ ማጻፋይ፥
“አኬክተ፤ ታን ጽዮነን አሳ ꬉቢያ ሹቻ፥
ኡንቱንቱ ኦግያን ዛላ ዎꬃና።
ሽን አን አማንያ ኦንነ ዬላተና”
ያጊደ ጻፈቶዋዳን ꬉቢያ ሹቻን ꬉበቴድኖ።ኢሳ. 28:16

- ሮመ
- <
- 9
- >

9:4 ከሳ 4:22

9:7 ዶመꬃ 21:12

9:9 ዶመꬃ 18:10

9:11-12 ዶመꬃ 25:33

9:15 ከሳ 33:19

9:17 ከሳ 9:16

9:20 ኢሳ. 29:16፤ 45:9

9:25 ሆሰ 2:23

9:26 ሆሰ 1:10

9:27 ኢሳ. 10:22-23

9:29 ኢሳ. 1:9

9:32-33 ኢሳ. 28:16

© 2011 WBT