- 3 ዮሃንሳ ኪታ
- <
- 1
- >

ዮሃንስ
ጻፌዳ ሄዘንꬆ ኪታ
ገሉዋ
ዮሃንሳ ሄዘንꬆ ኪታ፥ የሱስ ኪቴዳ አማንያ አሳ ካለꬅያ ጭማ ዮሃንስ ጻፌዳ። እ ጻፌዳዌካ ጋዮሳ ግያ እት ዎሳ ጎልያ ካለꬅያዋሳ። ጻፊ፥ ጋዮስ ሀራ አማንያዋንታ ማዴዳ ድራዉ አ ጋላቴ፤ ሀራ ባጋና ቃይ ድዮትራፍሳ ጌተትያ መቱዋ መꬍያ ብታንያፐ ናገታና ማላ አኬክሴ።
ሸምፓቱዋ ኡባቶ እመቴዳ ቃንꬃ ቆፋቱዋ
ገሉዋ 1-4
ጋዮስ ጋላተቶዋ 5-8
ድዮትራፍሰ ናገታናዳን ኦደቶዋ 9-10
ድመጽሮስ ጋላተቶዋ 11-12
ዉርሰꬃ ቁትያ 13-15
1
1 ታን አማንያዋንታ ካለꬅያ ጭማይ፥ ቱሙ ሲቅያ ታ ሲቁዋ ጋዮሳዉ ሀ ዳብዳቢያ ጻፋይ። ኪታ 19:29፤ ሮመ 16:23፤ 1 ቆሮ. 1:14 2 ታ ሲቆ፥ ኔን ጾሳና ደእያ ደኡ ሎአ ግድያዋ ታን ኤርያዋዳን፥ ኔና አያይነ ዋይሰና ማላነ ቃይ ነ አሳተꬃይ ፓጻ ግዳና ማላ፥ ጾሳ ዎሳይ። 3 አያዉ ጎፐ፥ አማሬዳ እሻቱ ዪደ፥ ኡባ ዎደ ኔን ቱማተꬃን ደእያዋነ ነ ቱማተꬃባ ማርካቴዳ ዎደ፥ ታን ዳሮ ናሸታድ። 4 ታ ናናይ *ታ ናናይ፦ ጎዳ አማኒደ ካልያዋንታ ጉሳ። ቱማተꬃን ደእያዋ ስስያዋፐ አꬊደ፥ ታና ናሸችያባይ ባዋ።
ጋዮሳባ አሳይ ማርካቴ
5 ታ ሲቆ፥ ኑ እሻቱ እማꬃ ግዶፐካ፥ ኔን ኡንቱንቶ ኦꬅያ ኦሱዋ ኡባን አማነቴዳ ኦሱዋ ኦꬃዳ። 6 ቃይ ኡንቱንቱ ነ ሲቁዋባ አማንያ አሳቶ ማርካቴድኖ፤ ኡንቱንቱ ቃንጸናን ባረ ኦግያ ባና ማላ ጾሳይ ዶስያዋዳን፥ ኔን ሎኦባ ኦꬃደ ኡንቱንታ ማዳርኪ። 7 አያዉ ጎፐ፥ ጾሳ አማነናዉንቱፐ አይነ አከናን፥ ክርስቶሳ ሱንꬃ ድራዉ ከሴድኖ። 8 ሄዋ ድራዉ፥ ኑን ቱማተꬃ ኡንቱንቱና እትፐ ኦꬃና ማላ፥ ሀዋንቱ ማላ አሳቱዋ ማዳናዉ በሴ።
ድዮትራፍሰ ሴረቴዳ፤ ድመጽሮስ ሳበቴዳ
9 ታን አማንያዋንቶ፥ ዳብዳቢያ ጻፋድ፤ ሽን ኡንቱንቱ ካፑዋ ግዳናዉ ኮይያ ድዮትራፍሰ ኑን ግያዋ አከና። 10 ሄዋ ድራዉ፥ ታን ያ ብያ ዎደ፥ እ ኑ ቦላን ሃሳይያ ኢታ ሃሳያነ እ ኦꬄዳ ኦሱዋ ህንተንቶ ኦዳና፤ ቃይ እ ሄዌ ጉጼዳ ጊደ፥ ኑ እሻቱ ይያ ዎደ ሞከና፤ ሀራይ አቶ ኡንቱንታ ሞካናዉ ኮይያዋንታካ ድጊደ፥ አማንያዋንቱ ግዶፐ ከሴ።
11 ታ ሲቆ፥ ሎኦባፐ አትን፥ ኢታባ ማላቶፓ። ሎኦባ ኦꬅያ ኦንነ ጾሳ አሳ፤ ሽን ኢታባ ኦꬅያ ኦንነ ጾሳ ኤረና።
12 ድመጽሮስ ሎአ ግድያዋ አሳይ ኡባይ ማርካቴ፤ ቱማተꬃይ ባረ ሁጲያንካ አባ ማርካቴ። ኑንካ ቃይ አባ ማርካቴቶ፤ ኑ ማርካተꬃይ ቱማ ግድያዋ ህንተካ ኤሪታ።
ዉርሰꬃ ሳሮታ
13 ታን ነዉ ጻፋናዉ ኮዬዳ ዳሮባይ ደኤ፤ ሽን ዋራቃታንነ ቃላምያን ጻፋናዉ ኮይከ። 14 ሽን ታን ማታን ኔናና ጋከታናዉ ቆፓይ፤ ሄ ዎደ ኑን ጋከቲደ ሃሳያና።
15 ሳሮተꬃይ ኔናና ግዶ።
ነ ዳባቱ ኔና ሳሮ ሳሮ ያጊኖ። ኑ ዳባቱዋ ኡባ ኡንቱንቱ ሱንꬃ ሱንꬃ ጼሳደ፥ ታና ሳሮ ሳሮ ጌዳ ያጋ።

- 3 ዮሃንሳ ኪታ
- <
- 1
- >

1:1 ኪታ 19:29፤ ሮመ 16:23፤ 1 ቆሮ. 1:14

*1:4 ታ ናናይ፦ ጎዳ አማኒደ ካልያዋንታ ጉሳ።

© 2011 WBT